Håkon Brusveen
Store norske leksikon,Sport og spill,Skisport,Langrenn
Håkon Brusveen var en norsk langrennsløper og sportskommentator. Brusveen ble olympisk mester på 15 kilometer i Squaw Valley i USA 1960 etter å ha blitt uttatt på det norske OL-laget i siste øyeblikk. Han tok i tillegg OL-sølv i stafett.
Brusveen var også OL-deltaker i Cortina d'Ampezzo i Italia i 1956, hvor han ble nummer fem på 15 kilometer og nummer fire i stafett. Han var dessuten med i OL-troppen i Oslo 1952 uten å gå noen distanser. Han deltok i VM i 1954 og 1958. I Lahtis 1958 ble han nummer fem på 15 kilometer, beste norske plassering i langrenn under mesterskapet. Klubb: Vingrom IL.Brusveen vant fire NM individuelt, derav to på 30 kilometer (1953, 1958) og to på 15 kilometer (1957, 1958). Han vant NM i stafett 1957. I Holmenkollrennene har han tre andreplasser på 15 kilometer. I perioden 1960 til 1964 prøvde han seg også som skiskytter.Brusveen ble tildelt Holmenkollmedaljen i 1958 og Morgenbladets gullmedalje i 1960. Han utgav bøkene 3-2-1-gå i 1965 (sammen med Arvid Møller) og Håkon Brusveen. Utenfor sporet i 1993 (sammen med Einar Odden). I perioden 1963 til 1997 var han en populær idrettsreporter i radio, blant annet i samarbeid med Bjørge Lillelien. Av yrke var han opprinnelig småbruker, senere drev han sportsforretning i Lillehammer. Les mer i Store norske leksikon Holmenkollmedaljen – tildelinger Håkon Brusveen i Norsk biografisk leksikon skisport